Document ID: 32007R0189

ΚΑΝΟΝΙΣΜΌΣ (ΕΚ) αριθ. 189/2007 ΤΗΣ ΕΠΙΤΡΟΠΉΣ
της 23ης Φεβρουαρίου 2007
σχετικά με την αναστολή της εφαρμογής των εισαγωγικών δασμών για ορισμένες ποσότητες βιομηχανικής ζάχαρης για την περίοδο εμπορίας 2006/07
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 318/2006 του Συμβουλίου, της 20ής Φεβρουαρίου 2006, για την κοινή οργάνωση των αγορών στον τομέα της ζάχαρης (1), και ιδίως το άρθρο 40 παράγραφος 1 στοιχείο γ) και το άρθρο 40 παράγραφος 1 στοιχείο ε) σημείο i),
Εκτιμώντας τα ακόλουθα:
(1)
Το άρθρο 26 παράγραφος 3 του κανονισμού (ΕΚ) αριθ. 318/2006 προβλέπει ότι προκειμένου να εξασφαλισθεί ο αναγκαίος εφοδιασμός για την παρασκευή των προϊόντων που αναφέρονται στο άρθρο 13 παράγραφος 2 του εν λόγω κανονισμού, η Επιτροπή μπορεί να αναστείλει, εν όλω ή εν μέρει, για ορισμένες ποσότητες, την επιβολή των εισαγωγικών δασμών στη ζάχαρη.
(2)
Προκειμένου να εξασφαλισθεί ο αναγκαίος εφοδιασμός για την παρασκευή των προϊόντων που αναφέρονται στο άρθρο 13 παράγραφος 2 του κανονισμού (ΕΚ) αριθ. 318/2006, είναι προς το συμφέρον της Κοινότητας να ανασταλούν πλήρως οι εισαγωγικοί δασμοί στη βιομηχανική ζάχαρη που προορίζεται για την παρασκευή των εν λόγω προϊόντων για την περίοδο εμπορίας 2006/07.
(3)
Οι διατάξεις του κανονισμού (ΕΚ) αριθ. 1301/2006 της Επιτροπής, της 31ης Αυγούστου 2006, για τη θέσπιση κοινών κανόνων για τον τρόπο διαχείρισης των δασμολογικών ποσοστώσεων εισαγωγής γεωργικών προϊόντων των οποίων η διαχείριση πραγματοποιείται με σύστημα πιστοποιητικών εισαγωγής (2), εφαρμόζονται με την επιφύλαξη των συμπληρωματικών όρων ή παρεκκλίσεων που ενδέχεται να προβλέπονται στους κανονισμούς για τους εκάστοτε κλάδους. Ειδικότερα, για να διασφαλιστεί η ροή του εφοδιασμού της κοινοτικής αγοράς είναι σκόπιμο να διατηρηθεί η περιοδικότητα υποβολής των αιτήσεων πιστοποιητικών, η οποία προβλέπεται στον κανονισμό (ΕΚ) αριθ. 950/2006 της Επιτροπής, της 28ης Ιουνίου 2006, για τον καθορισμό, για τις περιόδους εμπορίας 2006/07, 2007/08 και 2008/09, των λεπτομερειών εφαρμογής για την εισαγωγή και το ραφινάρισμα προϊόντων του τομέα της ζάχαρης στο πλαίσιο ορισμένων δασμολογικών ποσοστώσεων και προτιμησιακών συμφωνιών (3), και, επομένως, να προβλεφθεί παρέκκλιση από το άρθρο 6 παράγραφος 1 του κανονισμού (ΕΚ) αριθ. 1301/2006.
(4)
Προκειμένου να διευκολυνθεί η διαχείριση και να διασφαλιστεί η παρακολούθηση και ο έλεγχος των εισαγόμενων ποσοτήτων, η διάρκεια ισχύος των πιστοποιητικών εισαγωγής της ζάχαρης που απολαύει της αναστολής της επιβολής των εισαγωγικών δασμών πρέπει να περιοριστεί έως το τέλος της περιόδου εμπορίας 2006/07 και η έκδοση των πιστοποιητικών να προορίζεται αποκλειστικά για τους χρήστες βιομηχανικής ζάχαρης. Δεδομένου ότι αυτοί δεν δραστηριοποιούνται απαραίτητα στο εμπόριο με τις τρίτες χώρες, είναι συνεπώς σκόπιμο να προβλεφθεί παρέκκλιση από το άρθρο 5 του κανονισμού (ΕΚ) αριθ. 1301/2006.
(5)
Οι διατάξεις για τη διαχείριση της βιομηχανικής πρώτης ύλης και τις υποχρεώσεις των μεταποιητών, που περιέχονται στον κανονισμό (ΕΚ) αριθ. 967/2006 της Επιτροπής, της 29ης Ιουνίου 2006, για τη θέσπιση των λεπτομερειών εφαρμογής του κανονισμού (ΕΚ) αριθ. 318/2006 του Συμβουλίου όσον αφορά την παραγωγή εκτός ποσόστωσης στον τομέα της ζάχαρης (4), πρέπει να εφαρμόζονται στις ποσότητες που εισάγονται στο πλαίσιο του παρόντος κανονισμού.
(6)
Η επιτροπή διαχείρισης ζάχαρης δεν εξέδωσε γνώμη εντός της προθεσμίας που όρισε ο πρόεδρός της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Αναστολή των εισαγωγικών δασμών
1. Για την περίοδο εμπορίας 2006/07, η επιβολή εισαγωγικών δασμών στη λευκή ζάχαρη που υπάγεται στον κωδικό ΣΟ 1701 99 10 αναστέλλεται για ποσότητα 200 000 τόνων.
2. Η ζάχαρη που εισάγεται στο πλαίσιο του παρόντος κανονισμού χρησιμοποιείται απευθείας για την παρασκευή των προϊόντων που αναφέρονται στο παράρτημα του κανονισμού (ΕΚ) αριθ. 967/2006.
Άρθρο 2
Πιστοποιητικά εισαγωγής
1. Οι κανόνες σχετικά με τα πιστοποιητικά εισαγωγής που θεσπίστηκαν με τον κανονισμό (ΕΚ) αριθ. 950/2006 καθώς και οι κανόνες του κανονισμού (ΕΚ) αριθ. 1301/2006 εφαρμόζονται στις εισαγωγές ζάχαρης που πραγματοποιούνται στο πλαίσιο του παρόντος κανονισμού, πλην αντιθέτων διατάξεων του παρόντος κανονισμού.
Εντούτοις, τα πιστοποιητικά εισαγωγής ισχύουν έως το τέλος του δεύτερου μήνα που έπεται της πραγματικής έκδοσής τους κατά την έννοια του άρθρου 23 παράγραφος 2 του κανονισμού (ΕΚ) αριθ. 1291/2000 της Επιτροπής (5), και το αργότερο έως τις 30 Σεπτεμβρίου 2007.
2. Κατά παρέκκλιση του άρθρου 5 του κανονισμού (ΕΚ) αριθ. 1301/2006, η αίτηση για την έκδοση πιστοποιητικού εισαγωγής για τις ποσότητες που αναφέρονται στο άρθρο 1 παράγραφος 1 υποβάλλεται μόνο από μεταποιητή κατά την έννοια του άρθρου 2 στοιχείο δ) του κανονισμού (ΕΚ) αριθ. 967/2006.
3. Κατά παρέκκλιση του άρθρου 6 παράγραφος 1 του κανονισμού (ΕΚ) αριθ. 1301/2006, οι αιτήσεις για πιστοποιητικά εισαγωγής υποβάλλονται κάθε εβδομάδα, από τη Δευτέρα έως την Παρασκευή, από την ημερομηνία που αναφέρεται στο άρθρο 4 παράγραφος 5 του κανονισμού (ΕΚ) αριθ. 950/2006 και έως τη διακοπή της χορήγησης πιστοποιητικών σύμφωνα με το άρθρο 5 παράγραφος 3 δεύτερο εδάφιο του εν λόγω κανονισμού. Ο αιτών μπορεί να υποβάλει μόνο μία αίτηση πιστοποιητικού ανά εβδομάδα.
Άρθρο 3
Εφαρμογή του κανονισμού (ΕΚ) αριθ. 967/2006
Τα άρθρα 11, 12 και 13 του κανονισμού (ΕΚ) αριθ. 967/2006 εφαρμόζονται στις ποσότητες ζάχαρης που εισάγονται στο πλαίσιο του παρόντος κανονισμού.
Άρθρο 4
Υποχρέωση του μεταποιητή
1. Ο μεταποιητής αποδεικνύει κατά τρόπο που ικανοποιεί τις αρμόδιες αρχές του κράτους μέλους ότι οι ποσότητες που εισήχθησαν στο πλαίσιο του παρόντος κανονισμού χρησιμοποιήθηκαν για την παρασκευή των προϊόντων που αναφέρονται στο άρθρο 1 παράγραφος 2 και σύμφωνα με την έγκριση που αναφέρεται στο άρθρο 5 του κανονισμού (ΕΚ) αριθ. 967/2006. Η απόδειξη περιλαμβάνει ιδίως την αυτόματη εγγραφή στα βιβλία των ποσοτήτων των σχετικών προϊόντων, στη διάρκεια ή με το πέρας της διαδικασίας παρασκευής.
2. Εάν ο μεταποιητής δεν προσκομίσει την απόδειξη που αναφέρεται στην παράγραφο 1 στο τέλος του τρίτου μήνα που έπεται της εισαγωγής, καταβάλλει, ανά ημέρα καθυστέρησης, ποσό πέντε ευρώ ανά τόνο της συγκεκριμένης εισαγόμενης ποσότητας.
3. Εάν ο μεταποιητής δεν προσκομίσει την απόδειξη που αναφέρεται στην παράγραφο 1 στο τέλος του πέμπτου μήνα που έπεται της εισαγωγής, η σχετική ποσότητα θεωρείται δηλωθείσα καθ’ υπέρβαση της πραγματικής ποσότητας, για τους σκοπούς της εφαρμογής του άρθρου 13 του κανονισμού (ΕΚ) αριθ. 967/2006.
Άρθρο 5
Έναρξη ισχύος
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 23 Φεβρουαρίου 2007.

Labels: 3
17
15